﻿Login Home Register RSS Embed RSS Super RSS Contact Us HOME LATEST POPULAR TOP RATED TRENDING english Repere şi idei NSFW?Claim 0 Browsing All 950 Articles Latest Live 1 26 27 Page 28 29 30 48 ARTICLES: Opaiţul avvei Ioan Colov June 23, 2014, 12:10 pm „În fiecare om să-l vezi pe Hristos“, sună îndemnul Părinţilor Bisericii. „Aproapele nostru este viaţa noastră“, tot ei spun. În grija pentru cel de lângă tine este împlinită toată Legea. Fiindcă iubirea de Dumnezeu şi de aproapele este cea mai cuprinzătoare poruncă din întreaga Scriptură. Pilda pe care vă rog să o ascultaţi astăzi ne vorbeşte despre iubirea părintelui duhovnicesc pentru fiii săi spirituali. Un monah foarte simplu mergea la avva Ioan Colov pentru a se folosi de sfaturile sale înţelepte. Acela îl primea cu dragoste şi nu înceta să-l înveţe. De fiecare dată când venea la el, avea şi ceva nou să-i spună din experienţa sa duhovnicească. Însă monahul înţelegea foarte puţine lucruri din cele ce-i împărtăşea părintele, iar din ele, pe cele mai multe le trecea cu vederea. Astfel că întreba de cele mai multe ori aceleaşi lucruri. Într-o zi însă, şi-a încetat vizitele la vestitul avvă. Părintele s-a nedumerit pentru acest lucru. Astfel încât, într-o duminică, când s-au întâlnit la biserică, bătrânul l-a întrebat: „Nu te-am mai văzut de mult timp, frate. Ce s-a întâmplat? Nu cumva te-ai îmbolnăvit?“ „Nu, avva, a spus monahul, dar după cum vezi, mintea mea este grea şi nu intră cu uşurinţă în ea sfaturile tale. Aşa că îmi este ruşine să te deranjez totdeauna pentru aceleaşi lucruri.“ „Ia acesta, i-a zis avva Ioan, arătându-i un opaiţ care se găsea într-un colţ al bisericii, şi aprinde-l. Mergi acum şi adu şi opaiţele fraţilor, după care aprinde-le pe toate, luând lumină de aici.“ Monahul a făcut imediat ceea ce i-a poruncit părintele, care l-a întrebat într-un sfârşit: „S-a împuţinat cumva lumina opaiţului fiindcă ai aprins cu acesta atâtea opaiţe?“ „Nu“, a spus zâmbind fratele. „Nici Ioan nu are ce pierde, chiar dacă are de sfătuit tot schitul. Deci, să vii şi tu, fără să te mâhneşti.“ De atunci fratele a mers de câte ori avea nevoie la părintele Ioan şi, cu ajutorul lui, a ajuns un călugăr iscusit. (Adaptare de Augustin Păunoiu după o pildă din „Noul Everghetinos“, traducere de preot Ion Andrei Ţârlescu, Editura Bunavestire, Bacău, 2014) Părintele Paisie Olaru, un izvor de pace şi linişte June 23, 2014, 12:12 pm arhim. Mihail Daniliuc Săptămâna trecută, pe 20 iunie, s-au împlinit 117 ani de la naşterea părintelui Paisie Olaru. Fericiţi sunt cei care l-au cunoscut pe neegalatul duhovnic nemţean. Eu nu am avut această bucurie, dar l-am iubit şi preţuit ca şi când am primit blagoslovenia sa aducătoare de linişte şi pace. Prima dată am auzit vorbindu-se de părintele Paisie Olaru în casă la bunica mea, care o dată pe an mergea la Sihla sau Sihăstria să se spovedească la „duhovnicul“ ei. Aşa-l pomenea bunica pe Cuviosul Paisie. Multe din împlinirile sale le punea pe seama rugăciunilor confesorului ei. Într-una din zile am întrebat-o cine este acest duhovnic, iar ea mi-a răspuns: „Părintele Paisie, un călugăr cucernic şi sfânt“. Cu această imagine a Cuviosului Paisie am păşit şi eu alături de buna pragul Mănăstirii Sihăstria în luna septembrie 1990, cu nădejdea că voi întâlni pe acel călugăr pios şi sfânt. Întâmplarea a făcut să nu-l putem vedea. Era grav bolnav şi nu primea pe nimeni. Ne-am întors cu mult regret în suflet, mai ales eu, pentru că obiceiul bunicii de a-l pomeni adesea m-a făcut foarte curios să-l văd şi să primesc şi eu binecuvântare de la dânsul. Aproape la o lună după această întâmplare, bătrâna s-a îndoliat. Devenise foarte abătută şi răvăşită sufleteşte. Aflase că părintele ei duhovnic a părăsit această lume. După patru ani, intrând în obştea Schitului Vovidenia, poate nu întâmplător am găsit aici pe monahul Iosif Gugeanu, care a vieţuit mulţi ani la Schitul Sihla şi apoi la Mănăstirea Sihăstria, iar după trecerea la cele veşnice a părintelui Paisie s-a închinoviat în mica obşte a Vovideniei. El l-a cunoscut foarte bine pe renumitul duhovnic nemţean. Aidoma bunicii mele, bătrânul călugăr, plecat şi el la Domnul în 1996, îmi vorbea cu acelaşi patos despre duhovnicul său. Cu greu pot uita poveţele blândului monah cu părul nins de vreme. Ca orice novice, în vremi de ispite şi încercări, aveam nevoie de un sfat, de o vorbă bună, de o încurajare. Primeam medicamentele duhovniceşti de la bunul confrate Iosif, care întotdeauna îşi începea cuvântul astfel:„Părintele Paisie aşa spunea…“, apoi urma sfatul, îndemnul, alinarea. Într-una din zile am mers la chilia sa abătut şi cu gândul de a mă reîntoarce în lume. Nu vedeam nici o portiţă de scăpare, aveam convingerea că nu mai pot rămâne în mănăstire. Duiosul meu sfătuitor mi-a spus:„Frate, şi eu am avut astfel de gânduri cândva. Cel care m-a întors din drum a fost tătuca Paisie, iertat să fie! Nu mă pricep cum să te conving să rămâi, dar îţi aşez la inimă cuvintele duhovnicului meu: «Uşa Raiului e deschisă, tată. Numai noi să vrem să intrăm în el, Dumnezeu nu obligă pe nimeni. De ce deznădejde? Vii, spui şi te ridici iar. Spovedania e al doilea botez. Prin Taina Spovedaniei te ridici din nou. Şi tot timpul asta să faci: cazi şi te ridici. Să nu te laşi în disperare»“. Acest îndemn primit de la carismaticul duhovnic prin intermediul ucenicului său a fost şi rămâne pentru mine putere, curaj şi nădejde atunci când piatra de la uşa sufletului pare să fie mai anevoios de clintit. Mai târziu, am citit cărţi despre părintele Paisie. Acestea la rândul lor m-au ajutat să-mi întregesc un portret moral al marelui duhovnic nu doar al Sihăstriei, ci şi al Moldovei. Ba aş îndrăzni să spun că a fost duhovnic şi rugător pentru întreaga naţie română. De aceea nu puteam lăsa să treacă ziua binecuvântatului monah fără a-i închina câteva smerite gânduri, închinându-mă cu pietate şi recunoştinţă în faţa memoriei şi „icoanei“ de lumină şi bunătate a părintelui Paisie. Deşi a plecat demult în Cer, lumina sufletului său străluceşte şi astăzi printre noi. M-am convins de acest lucru şi săptămâna trecută, când, aproape de ziua în care fericita sa mamă l-a adus pe lume în urmă cu mai bine de un veac, am trecut pe la mormântul marelui duhovnic nemţean. Eram alături de câţiva oameni deosebiţi, veniţi de departe, din cetatea Bucureştilor. Am ajuns la Sihăstria pe-nserate, când soarele scăpătase spre asfinţit, iar codrul începea a se cufunda într-o patriarhală linişte. Ne-am recules preţ de câteva clipe în cimitirul Sihăstriei, luminat discret de multe candele aprinse, care împrăştiau raze dulci şi blânde în „dormitorul“ călugăresc străjuit de falnicii brazi, care dau impresia că te afli într-o veritabilă „catedrală“, aşa după cum înţelept cugeta unul dintre cei care străbătuseră cale lungă din capitala ţării până în Munţii Neamţului ca să păşească pe urmele cuvioşilor sihăstreni. Ne-am apropiat cu paşi timizi de locul unde monahul îmbunătăţit îşi doarme vremelnicul somn, vecin întru aşteptare cu părintele Cleopa. Acolo am simţit o pace sfântă care ne-a copleşit sufletele, iar mântuitoarele cuvinte ale Cuviosului Paisie stăruiau în cugetele noastre: „Să ne întâlnim la uşa Raiului!“ De ce avem nevoie de necazuri? June 24, 2014, 12:45 pm Cu toţii fugim de necazuri în viaţă. Aşa se roagă şi Biserica: „Pentru ca să fim izbăviţi noi de tot necazul, mânia, primejdia şi nevoia…“ Până la un punct această fugă este firească. Nimănui întreg la minte nu-i pare bine să sufere, să se chinuiască, să aibă parte de cumpene în anii câţi îi are de trăit pe pământ. Dar ce ne facem când Scriptura ne spune: „Pe cine îl iubeşte Domnul îl ceartă şi biciuieşte pe tot fiul pe care-l primeşte“ (Evr. 12, 6)? Cum să le împăcăm pe cele două? Important este cum ne raportăm la greutăţile prin care trecem. Să nu căutăm cu dinadinsul necazurile, ci pe Cel pe Care cu adevărat suntem datori a-L afla, pe Hristos, Nădejdea şi Viaţa noastră, Lumina ochilor noştri. Dacă necazurile ne smeresc, ne îndeamnă la rugăciune, atunci suntem pe calea cea bună. Un faimos stareţ rus, Anatolie de la Optina, spunea că dacă vom avea necazuri puţine, atunci puţin vom şi dobândi, puţin vom şi învăţa. Şi cu adevărat negustor prost este cel ce se bucură că nu are muşterii la târg şi nu trebuie să se ostenească prea mult să-şi vândă marfa. Este rânduit de Dumnezeu, Cel ce ne mântuieşte pe noi, ca nimeni să nu fie ferit de necazuri în viaţă, pentru că Domnul pe toţi vrea să-i mântuiască şi fără necazuri mântuirea în această lume este imposibilă. „În necazuri e ascunsă mila lui Dumnezeu“, scrie Sfântul Marcu Ascetul în Filocalie. Cu cât sunt mai multe necazurile, cu atât sunt mai mari mângâierile. Căci spune Psalmistul: „Doamne, când s-au înmulţit durerile mele în inima mea, mângâierile Tale au veselit sufletul meu“ (Ps. 93, 19). Să nu uităm un lucru: şi cele triste, şi cele vesele vor trece toate, însă dreptatea Domnului rămâne în veacul veacului. (Adaptare de Augustin Păunoiu după un text din volumul „Cuviosul Anatolie de la Optina“, Editura Egumeniţa, 2011) Vindecarea se naşte din smerenie şi rugăciune June 24, 2014, 12:48 pm Paul Siladi Avva Visarion este unul dintre marii făcători de minuni ai Patericului, o lume în care putem identifica o anumită rezervă faţă de miracol. Din cele douăsprezece apoftegme care îi sunt dedicate, aproape jumătate relatează miracolele săvârşite de acest bătrân, iar cealaltă jumătate prezintă smerenia lui simplă şi cuceritoare. În apoftegma a cincea despre avva Visarion, smerenia şi minunea se întâlnesc într-o manieră aparte: „Odată a venit la Sketis un îndrăcit şi s-a făcut o rugăciune pentru el în biserică. Demonul însă nu a ieşit, era înverşunat. Atunci clericii zic: Ce să facem cu demonul acesta, nimeni nu îl poate alunga în afară de avva Visarion, dar, dacă-l rugăm aşa ceva, nu vine la biserică. Să-l punem pe îndrăcit să stea în locul bătrânului şi când va intra, noi să începem să ne rugăm şi să-i zicem: «Trezeşte şi pe frate, avva!» Au făcut întocmai. Când a intrat bătrânul, în zori, ei au început să se roage şi-i zic: «Trezeşte şi pe frate!» Bătrânul a rostit: «Scoală-te, ieşi afară!» Demonul a ieşit îndată, iar omul a fost vindecat din ceasul acela“. Apoftegma aceasta se cere privită îndeaproape pentru a regăsi în ea măreţia avvei Visarion şi frumuseţea vieţuirii părinţilor pustiei. Debutul povestirii este unul relativ comun, care anunţă încă o vindecare a unui demonizat, între multele pe care le regăsim în Tradiţia Bisericii. Foarte devreme apare însă o primă barieră, aceea a puţinătăţii duhovniceşti a celor care înfruntă demonul. Şi Apostolilor li se întâmplase ceva asemănător atunci când au încercat să vindece un demonizat, dar nu au reuşit pentru că nu aveau credinţă puternică (Mt. 17, 20). La fel ca Apostolii, clericii se smeresc şi cer ajutor mai departe. În cazul nostru cer ajutorul avvei Visarion, care însă pentru smerenia lui refuză să încerce minuni şocante (cu toate că minunile în viaţa lui ţin de un anume firesc). Părinţii din comunitatea sketică ştiu acest lucru şi concep un şiretlic, gândit aşa încât să rezolve problema bolnavului, dar în acelaşi timp să menajeze smerenia avvei Visarion, care nu dorea să capete reputaţia unuia care alungă demonii. Felul în care e concepută întreaga scenă reiese limpede din apoftegmă. Sunt doar câteva elemente care merită subliniate. În primul rând e important de văzut că obştea nu îl lasă singur pe Visarion în rugăciune. Când intră în biserică, se roagă cu toţii. Se naşte în felul acesta o atmosferă de comuniune în rugăciune, care îi cuprinde pe toţi. Smerenia şi rugăciunea alcătuiesc mediul în care germinează vindecarea. În al doilea rând este de observat că, deşi îndrăcitul e aşezat pe locul avvei Visarion, acesta din urmă nu-l bruschează nicidecum. Nu intervine pentru a-l pune la punct şi a-i arăta unde-i e locul. Cinsteşte, adică, persoana mai mult decât respectă o regulă ori o cutumă locală. Apoi bătrânul Visarion dovedeşte ascultare în cel mai curat şi autentic sens duhovnicesc al acesteia. Ascultarea este deschiderea binevoitoare, solicitudinea faţă de toţi cei care cer ceva ce nu este potrivnic poruncilor lui Hristos, şi nu doar supunerea disciplinată faţă de o autoritate poruncitoare. Cuvintele avvei Visarion, eficiente şi vindecătoare, sunt rodul ascultării şi al smereniei, şi nu reacţia oţărâtă la încălcarea unei forme de disciplină (un nou-venit care ocupă în biserică locul îndătinat al unui venerabil al comunităţii). „Scoală-te, ieşi afară!“: cuvinte pline de putere, care fac vizibilă forţa delicatei şi ascunsei virtuţi a smereniei. Odată cu aceste cuvinte ajungem în mijlocul unei taine: taina smereniei ce umple de sens acţiunile neînţelese ale unor pustnici, care, deşi au părăsit lumea pentru a trăi neştiuţi cu Dumnezeu, au rămas de mai bine de o mie cinci sute de ani în centrul atenţiei. Însemnările unui pelerin (II) June 25, 2014, 11:51 am Arhim. Timotei Aioanei Printre locurile de închinare cele mai iubite de românii care ajung în Ţara Sfântă se află şi Mănăstirea „Sfinţii Ioan şi Gheorghe Hozeviţii“, din pustiul Wadi Quelt, aflat nu prea departe de Ierihon. O mănăstire veche, într-un loc izolat, unde se află de peste treizeci de ani sfintele moaşte ale Cuviosului Ioan Iacob de la Mănăstirea Neamţ. Scriu acum cu bucurie celor din ţară că moaştele Sfântului Ioan se bucură de aleasă şi binemeritată cinstire, fiind mutate în ultima perioadă din paraclisul mănăstirii în biserica principală, aproape de Sfântul Altar, într-un locaş înnoit prin stăruinţa noului stareţ, arhim. Constantinos, cu ajutorul pelerinilor români care vin aici cu mare evlavie. M-am gândit mult la Sfântul Cuvios Ioan Iacob, ţăranul şcolit şi iubitor de poezie filocalică, cum mai întâi a fost iubitor de Dumnezeu, Cel care I-a purtat de grijă în zbuciumata-i copilărie marcată de pierderea timpurie a părinţilor, dar şi a bunicii care-l crescuse şi-l îngrijise cu neasemuită dragoste. Călugărul nemţean a gustat de bunăvoie paharul suferinţelor şi al înstrăinării. Venit în Ţara Sfântă când avea 23 de ani, a mai trăit încă pe atâţia în rugăciune şi izolare, schimbând dorul de ţară şi de părinţii pierduţi prea devreme în dor după Cerul sfânt, după Dumnezeu. Cine merge acum, în lunile de vară, la Ierihon, ori în pustiul Hozevei, unde temperaturile trec frecvent peste 40-50 de grade, va înţelege care a fost nevoinţa Cuviosului Ioan Iacob, mai întâi la Iordan şi apoi în peştera Sfintei Ana din pustiul unde a trăit cândva marele proroc Ilie Tesviteanul. E greu să rămâi doar o jumătate de ceas sub arşiţa soarelui, darămite să trăieşti ani la rând într-o astfel de atmosferă caniculară. A gustat apoi şi din frigul nopţilor, în tăcere, aşa cum îi şade bine unui călugăr adevărat. Puţini ştiu că Sfântul Ioan Iacob a fost hirotonit ierodiacon şi ieromonah la Biserica Sfântului Mormânt, tocmai pe seama Schitului românesc „Sfântul Ioan Botezătorul“ de la Iordan, la rugămintea Patriarhului Nicodim Munteanu, adresată Patriarhului Timotei al Ierusalimului. Schitul românesc de la Iordan a trăit atunci perioada sa de glorie, iar Cuviosul Ioan Iacob fost-a preot slujitor şi egumen al sihăstrescului loc din 1947 (anul hirotoniei), până în 1952, când s-a retras în pustie, unde a trăit până la sfârşitul vieţii († 5 august 1960). La Iordan, pe lângă viaţa duhovnicească de care s-a îngrijit în chip special, Cuviosul Ioan Iacob uda în fiecare zi grădina din care se hrănea mica obşte. Atât era de cald în timpul verii, încât seara nu se mai cunoştea că plantele fuseseră udate de dimineaţă. Pământul împietrea în câteva ceasuri, aidoma inimilor unora dintre noi! În clădirea Reprezentanţei Patriarhiei Române din Ierusalim se păstrează un odor de mare preţ, şi anume icoana Maicii Domnului„Iordăniţa“, în faţa căreia a slujit odinioară Sfântul Ioan Iacob. A fost salvată de Arhiepiscopul Lucian Florea, în timpul slujirii sale ca Reprezentant al Patriarhiei Române pe lângă Patriarhia Ierusalimului, în anii aceia când schitul de la Iordan fusese închis şi rămas în tăcere, pe malul apei în care Domnul a primit, smerit, Botezul, sub mâna prorocului. *** Subiectul Schitului românesc „Sfântul Ioan Botezătorul“ de la Iordan l-am abordat şi în cadrul întâlnirii pe care am avut-o cu ministrul român al apărării naţionale, Mircea Duşa, în timpul vizitei pe care a făcut-o la Reprezentanţa Patriarhiei Române din Ierusalim. Trebuie să mărturisesc că-i era cunoscut subiectul, din povestirile Înaltpreasfinţitului Ioan, Arhiepiscopul ortodox român al Harghitei şi Covasnei, vechi cunoscut şi prieten al său încă de acum 20 de ani. Calitatea şi demnitatea unei astfel de persoane nu-s legate doar de funcţie, ci mai ales de felul său de-a fi. Rangurile trec, persoanele rămân şi odată cu ele exemplul cel bun pe care-l oferă în jurul lor. Ne amintim de oamenii aceştia nu doar pentru că îndeplinesc o funcţie, înaltă să zicem, ci mai ales pentru trăirea şi bunăvoinţa lor. L-am ascultat bucuros pe ministrul român care mi-a povestit de grija pe care a arătat-o Mănăstirii Topliţa în urmă cu 20 de ani, Patriarhului Miron Cristea care-şi avea acolo obârşia, publicării tezei sale de doctorat, dar şi românilor aşezaţi în acel loc prin rânduiala lui Dumnezeu. Într-un alt moment al lucrării sale de odinioară, ministrul apărării naţionale de astăzi, atunci demnitar local, a fost ales să ducă la Vatican un falnic brad care avea să lumineze Piaţa Sfântului Petru la sărbătoarea Naşterii Domnului. N-a putut uita întâlnirea pe care a avut-o cu Episcopul Romei, Ioan Paul al II-lea, aşa cum evocă mereu şi întâlnirile de suflet cu fericitul întru pomenire Patriarh Teoctist, de pioasă amintire. Învăţăm mereu din experienţa şi trăirea altora, îmbogăţindu-ne din căldura inimilor, ori din puterea lor de a dărui spre a dobândi. *** Din satul Rădăşenilor am primit vestea că mătuşa mea, Elena Aioanei, a trecut pragul acestei lumi, la vremea când se termina săvârşirea Sfintei Liturghii, în ziua sărbătorii Preasfintei Treimi. Era suferindă, boala a surprins-o în urmă cu doi ani, într-o zi de primăvară, pe când trudea în grădina cu pomi roditori, dintr-un loc de poveste, unde-şi făcuse casă muncind alături de fratele mai mare al tatălui meu, Gheorghe. Unchiul meu a fost cândva un bun vânător şi ne înfruptam odinioară, mai ales la vremea sărbătorilor, din roadele bogate ale pădurilor. Era armonie şi bucurie când se întâlnea familia toată, numeroasă atunci. Bunicii mei au avut 12 copii, din care şapte au rezistat bolilor şi încercărilor războiului şi foametei care a urmat. În vremuri de restrişte, când locuitorii satului au fost evacuaţi la Dumbrăveni şi Sihăstria, bunicii mei au umplut căruţa cu copii, singurul lucru de preţ ce-l aveau. La revenire au găsit casa goală... (Din familia de altădată mai trăiesc acum doar doi fraţi.) Mătuşa mea şi cu fratele mai mare al tatei mi-au întins cu bunăvoinţă într-o zi mâna şi sufletul. Sunt recunoscător pentru asta! Îi vedeam tot mai rar, în puţinele mele drumuri către Rădăşeni, satul sufletului meu... Am vizitat-o pe mătuşa mea şi la patul de suferinţă, de unde nu mai putea privi cerul şi livezile înflorite. În vremea tinereţilor fusese de multe ori închinătoare la Slatina, voievodală mănăstire ctitorită de Alexandru Lăpuşneanu. Acolo era un duhovnic vestit, Gherasim Câmpeanu, rădăşenean de obârşie, ucenic apropiat al părintelui Cleopa. Erau tare apropiaţi şi de multe ori mi-a amintit de el, mai ales că eu aveam puţini ani când părintele a trecut la cele veşnice. Mătuşa a iubit mănăstirile, a venit şi la Neamţ cu mulţi ani în urmă, când eram eu acolo. Se ruga şi postea după putinţă, dar mai ales aducea jertfă lucrarea mâinilor ei. Locuia pe un deal, într-o zonă frumoasă şi liniştită a satului, într-o grădină care seamănă cu cea a Paradisului. O fântână bătrână, cu ghizdele de lemn, îi oferea apa precum cristalul. Din roadele pământului împărţea şi altora, mai ales cu prilejul sărbătorilor. Atunci se umplea casa şi se deschideau inimile. Starea de comuniune este bineplăcută şi înaintea lui Dumnezeu! Distanţa şi imposibilitatea unor conexiuni aeroportuare facile m-au împiedicat să merg la Rădăşeni, pentru datoria revederii la uşa mormântului, înainte de vremelnica despărţire, pentru o perioadă pe care nu o ştim, nici măcar cu aproximaţie omenească. Chiar dacă distanţele şi anumite situaţii separă fizic oamenii legaţi prin rudenie ori sentimente profunde, rugăciunea, neuitarea şi iubirea îi ţin aproape aici şi dincolo... în Împărăţia luminii celei fără de sfârşit. Norocul generalului June 26, 2014, 12:40 pm Fiecare dintre noi a invocat atunci când a avut o reuşită norocul. Părerile în ceea ce priveşte norocul variază de la o societate la alta. În Antichitate, zeiţa destinului şi a norocului era Tyche la vechii greci şi Fortuna la romani. Chiar şi acum comentatorii sportivi spun că Fortuna i-a zâmbit câştigătorului, adică celui care a învins în competiţia respectivă. Biserica noastră crede în voinţa lui Dumnezeu, şi nu în noroc, atunci când vine vorba de influenţa acestuia în evenimentele viitoare. Istorioara de astăzi vine să demonteze această superstiţie potrivit căreia dacă norocul şi nu altceva aduce izbânda. În timpul unei bătălii cruciale, un general a hotărât să atace, cu toate că armata sa era cu mult depăşită numeric de cea inamică. El era încrezător în victorie, dar oamenii săi erau cuprinşi de îndoială. În drum spre câmpul de luptă s-au oprit la un altar. După ce s-a rugat împreună cu soldaţii săi, generalul a scos o monedă şi a zis: „Voi arunca acum moneda. Dacă se va nimeri cap, vom câştiga, dacă va fi pajură, vom pierde. Acum e momentul ca să ni se hotărască soarta. Să vedem care ne va fi norocul!“ Zis şi făcut. A aruncat moneda în aer. Toţi aşteptau cu nerăbdare să vadă ce le-a hotărât soarta. A ieşit cap. Soldaţii au răsuflat uşuraţi. Plini de încredere, au atacat armata inamică şi au ieşit victorioşi. După bătălie, un locotenent remarca: „ Ce e scris, în frunte ţi-e pus! Nimeni nu poate schimba destinul!“ „Într-adevăr!“ i-a replicat generalul şi i-a arătat locotenentului moneda. Aceasta avea inscripţionat capul pe ambele părţi. (Augustin Păunoiu) Povestea pustnicului Sindonie June 27, 2014, 9:29 am Iubirea faţă de Dumnezeu şi faţă de semeni este porunca în care se cuprinde toată Legea. Cine o împlineşte pe aceasta nu poate greşi, fiindcă iubirea este dispoziţia sufletului care nu preferă propriul interes voinţei divine sau folosului fratelui. Lucrul acesta l-a făcut pe Fericitul Augustin să spună următoarele cuvinte: „Iubeşte şi fă ce vrei!“. Pilda de azi ne va relata un model de iubire fără limite pentru Dumnezeu şi aproapele. Serapion era un ascet egiptean foarte darnic. De multe ori era văzut că umbla dezbrăcat până la piele, înfăşurat într-un cearşaf, fiindcă îmbrăcămintea sa şi-o dăruise milosteniei. Astfel i-a rămas numele de Sindonie de la grecescul sindoni, care în româneşte se traduce chiar aşa, cearşaf. Sindonie, spune Paladie într-una din cărţile sale, s-a vândut ca rob unui actor idolatru pentru 20 de monede de aur. A început deci cu multă dăruire să-l slujească pe stăpânul lui şi întreaga-i familie. Lucra tot timpul fără a avea pretenţii. Mâncarea sa era alcătuită din pâine şi apă. În timp ce mâinile lui lucrau, mintea sa era preocupată cu rugăciunea. Cuvintele Scripturii nu lipseau niciodată de pe buzele sale. Scopul era acela de a răspândi lumina lui Hristos stăpânilor săi şi nu a întârziat să-şi pună în aplicare planul. I-a atras la credinţă, mai întâi de toate cu exemplul vieţii de creştin, iar mai apoi cu învăţătura Evangheliei, un balsam de mângâiere pe sufletele chinuite de zădărnicia lumii. Când mimul - aşa li se spunea pe atunci actorilor -, soţia şi copiii lui au primit harul Sfântului Botez, şi-au lăsat meseriile lor, care nu se mai potriveau cu noua lor viaţă şi au devenit fii de nădejde ai Bisericii. Într-o zi, stăpânul său l-a luat deoparte pe Sindonie şi i-a spus: „Este vremea, frate, să-ţi întorc facerea de bine pe care mi-ai făcut-o, eliberându-mă pe mine şi familia mea din întunericul idolatriei. Ia-ţi şi tu drept răsplată libertatea.“ Atunci Sindonie a înţeles că venise ceasul să-i descopere adevărul. I-a spus deci că nu era rob şi că de bunăvoie s-a vândut lui, ca să-l conducă la Hristos. „Dacă Dumnezeu mi-a îndeplinit dorinţa, pot astfel să merg şi să mai ajut şi pe alţii.“ A înapoiat cei 20 de galbeni stăpânului său şi a plecat spre altă ţară. Acolo s-a vândut la o familie de eretici. În acelaşi fel i-a adus şi pe aceştia, foarte repede, în sânul Bisericii. Până la sfârşitul vieţii sale, Sindonie a slujit cu trupul şi sufletul pe semenii săi şi, implicit, pe Dumnezeu. (Augustin Păunoiu) Excepţiile mântuitoare June 27, 2014, 9:31 am Gheorghe BUTUC Adesea, la noi sau la alţii observăm anumite atitudini care, deşi nu sunt constante, sunt pline de delicateţe, bunătate, bucurie, dragoste. Sunt acele gesturi, cuvinte, fapte pe care le facem aşa cum am vrea să fim, dar nu suntem. Fie că ne aflăm în preajma unei anumite personalităţi, a unui cleric, a unui om evlavios sau chiar de „ochii lumii“, ne comportăm politicos, cu evlavie, cu multă atenţie, cu respect deosebit, cu amabilitate, cu sfială..., oricum cu multă dovadă de delicateţe umană de care, în general, nu dăm dovadă. La o primă privire, astfel de atitudini sunt catalogate a fi diplomatice sau chiar ipocrite şi fariseice, mai ales că, îndeobşte, suntem cunoscuţi altfel decât aşa cum părem a fi, aşa cum ne impunem să ne arătăm în anumite momente deosebite sau de conjunctură. Însă, lăsând deoparte mimetismul exagerat şi diplomaţia din interes a tuturor gesturilor care ne cataloghează drept farisei, să privim la rădăcina lor, dincolo de suprafaţa înşelătoare. De unde provin aceste atitudini surprinzătoare şi mai ales cum poate un om cu un profil general de răutate să se arate şi cu gesturi bune, curate, delicate? Nu cumva din raţiunea bună a fiinţei sale? Nu sunt oare aceste atitudini fugitive o dovadă a faptului că răul pe care-l săvârşim cu oarece constanţă nu ne caracterizează? Nu sunt aceste gesturi, fie şi de ocazie, excepţiile care trimit la un izvor al bunătăţii care stă ascuns înlăuntrul nostru, presurizat de harul lui Dumnezeu şi care irupe în afară la limită sau conjunctural? Dacă acestor atitudini nu le-ar corespunde un izvor pe măsură, ele n-ar exista. Astfel de gesturi nu pot fi imitate. Doar răul se imită. Binele, consistent sau de suprafaţă, are caracter unic şi personal, deci, neimitabil. De aceea, toate aceste gesturi sunt imediat observabile şi chiar ne surprinde prezenţa lor, pentru că sunt excepţii, pentru că au caracter al bunătăţii unice, pentru că ele nu păreau a mai fi posibile în viaţa unora. Este şi motivul pentru care nu le credităm, nu le încurajăm, nu le luăm în seamă, ci dimpotrivă, le judecăm şi le blamăm. Pe motiv că ele sunt ipocrite, ratăm un bun prilej de a ne schimba impresia şi părerea despre cineva. Dar acestea toate le facem noi, oamenii, în relaţiile noastre stereotipice. Însă Dumnezeu tocmai la aceste excepţii ale vieţii noastre priveşte, le ia în seamă, le îndrăgeşte şi le creditează, ca şi cum ar fi unicele noastre fapte, fără constanta decăzută a făptuirilor de fiecare clipă. Pentru El, mai mult decât acestea nu suntem şi nici nu avem. Virtuţile sunt poveşti în viaţa noastră, iar lucrarea faptelor bune ne e aproape cu totul străină. Şi cu toate acestea, atitudinile surprinzătoare care rup ritmul vieţii noastre monotone creează firave orificii prin care se poate vedea bunătatea cerului ascunsă în noi de la zămislire. Şi cred că Dumnezeu nu are a căuta la noi altceva decât aceste firave mărturii şi excepţii, de la care pornind doreşte să iniţieze un viu dialog. El nu se uită la păcat. Nici nu-l interesează gravitatea lui. Îl ignoră total. Depunerile negative ale acţiunilor noastre doar pe noi ne privesc, dar în ochii iubirii veşnice ele nu ne caracterizează. Dumnezeu caută acei muguri de bunătate făcuţi pe firul vieţii noastre, fie doar într-un anume moment, cu toată libertatea sau de conjunctură. De aceştia se leagă, pe aceştia îi caută în toată viaţa noastră şi e dispus să-i permanentizeze o veşnicie în noi, în viaţa aceasta sau în cea veşnică. Cum şi în ce fel face El aceasta, doar înţelepciunea şi bunătatea Sa nemăsurată o ştiu, o pot şi o doresc. Noi ştim toate acestea de la tâlharul de pe cruce, iar întărirea atitudinii sale spontane o cunoaştem din viziunea monahului de la Athos, care, îndurerat de soarta omenirii destrăbălate a sfârşitului de veac trecut, primeşte în vedenie acest răspuns cutremurător: „Fii pe pace. Eu, Dumnezeu, mă voi milostivi faţă de orice om care a strigat la Mine măcar o singură dată în viaţa lui. De toţi Mă voi milostivi, iar voi sunteţi prietenii mei.“ Aceeaşi milostivire o nădăjduim şi noi, cei care nu avem a închina alte virtuţi bunătăţii Sale. Glasul lăcomiei sau comoara nimănui June 29, 2014, 10:07 am Trei oameni călătoreau împreună printr-o pădure. Aici aflară o comoară, pe care o împărţiră în trei părţi egale, după care, terminându-li-se mâncarea, hotărâră ca acela mai tânăr dintre ei să meargă în satul vecin pentru a cumpăra cele ale gurii de care erau acum lipsiţi. Cel dus după mâncare, în drum spre sat, îşi zise în sinea lui: „Mi-am primit partea, sunt bogat, însă aş fi fost şi mai avut dacă aş fi găsit singur comoara. Nu va fi greu să-i omor pe cei doi tovarăşi pentru a pune mâna şi pe banii lor. O să otrăvesc mâncarea pe care le-o voi duce, le voi spune că am mâncat în sat, ei vor mânca, vor muri şi banii vor fi ai mei“. Zis şi făcut. Otrăvi mâncarea şi se puse degrabă pe calea ce-l întorcea în pădure. Dar aici, cei doi tovarăşi, care-l aşteptau nerăbdători, îşi făcuseră şi ei un plan: „La ce mai era nevoie să împărţim banii aflaţi şi cu nepricopsitul acesta? Vom şti ce să facem. Când ne va duce mâncarea, vom sări asupra lui, iar el va face cunoştinţă cu ascuţişul cuţitelor noastre“. Când tânărul s-a înapoiat, ceilalţi doi l-au ucis, după care, mâncând din ce adusese din sat tovarăşul lor, muriră şi ei. Iar comoara rămase a nimănui. Cine ascultă de glasul lăcomiei nu sfârşeşte bine. (Augustin Păunoiu) Elena cea tenace June 30, 2014, 10:54 am Perseverenţa este răbdare concentrată, spunea eseistul scoţian Thomas Carlyle, trăitor în secolul al XIX-lea. Tenacitatea are ceva eroic în ea, pentru că reprezintă credinţa îndârjită că vei dobândi victoria asupra unor circumstanţe deloc favorabile. Aşa gândea şi Louis Pasteur, inventatorul vaccinului antirabic, când afirma: „Puterea mea se află exclusiv în tenacitatea mea”. Istorioara de astăzi ne aduce spre luare aminte o întâmplare din zilele noastre, cu angajaţi într-o firmă de vânzări. După finalizarea cu succes a unui program de training într-o companie, la o anume perioadă de timp au fost făcute evaluările agenţilor de vânzări şi, normal, au fost verificate rezultatele fiecăruia. Directorul de vânzări, un irlandez simpatic şi spiritual, a dorit ca rezultatele să fie anunţate într-un cadru festiv şi cei care aveau cele mai bune rezultate să fie premiaţi. Oamenii s-au organizat, au închiriat un club în Centrul Vechi, au chemat agenţii de vânzări, şi în cadrul mesei festive au ajuns la partea cu premierea, parte care era tentantă (excursii în România, Bulgaria, Franţa, depinde pe ce loc erai). Directorul a luat lista cu premianţii şi a început să strige: - Pe locul 3 cu atâtea vânzări, George B.!!! El va pleca cu încă cineva, pe cine doreşte el să invite, într-un weekend la Predeal la hotelul de 4 stele...!!! Vă rog aplauze!! George era vedeta agenţilor de vânzări: carismatic, frumos şi talentat. Irlandezul a continuat: - Pe locul 2 cu vânzări şi atâţia clienţi, Mihai T.!!! El va pleca cu cine vrea 3 zile în Bulgaria în resortul de 5 stele de la Stara Zagora!!! Vă rog aplauze!!! Lumea s-a bucurat, da' nu aşa tare, au aplaudat, dar au început să şuşotească. Mihai nu era aşa frumos şi talentat, era un pic cam şters, slăbuţ, un pic peltic şi nici aşa haios ca George sau Cristi. De fapt, lumea credea că pe locul 2 o să fie Cristi, prietenul lui George. Dar asta este, poate Cristi este pe locul 1, ziceau unii. Irlandezul a continuat: - Şi pe locul 1, cu atâtea vânzări şi atâţia bani aduşi companiei, Elena D.!!!! Ea va pleca cu cine vrea 4 zile în Franţa, la Paris, cu avionul, la resortul... de 5 stele plus...!!! Vă rog aplauze!!! Elena, te rugăm să vii pe scenă şi să ne spui câteva cuvinte!!! Lumea a aplaudat, dar nu mai striga nimeni de bucurie. Şoc, nu a fost Cristi! Pe scenă a apărut o fată un pic durdulie, roşie toată la faţă, cu părul un pic în ochi şi sfioasă. Dacă te uitai la ea bine, nu prea ziceai că este om de vânzări. Puteai spune că este „o fată obişnuită de birou”. Irlandezul merge mai departe: - Acum, Elena, te rugăm să ne spui care este talentul tău, secretul cu ajutorul căruia ai avut rezultate aşa bune? Elena cu ochii în jos, emoţionată, spuse: - Păi, eu cred că nu am făcut ceva special, am dat 60 de telefoane pe zi. Lumea a fluierat, a aplaudat, chiar a râs, dar irlandezul a insistat: - Ei, hai, Elena, spune-ne, care este secretul? - Păi, cum spuneam, am dat 60 de telefoane pe zi, în fiecare zi cât am fost la birou. - Nu ai o tehnică specială, ceva, un talent special ca şi George? - Păi, cum spuneam, eu am dat 60 de telefoane pe zi, în fiecare zi, indiferent de dispoziţie sau de ce se întâmpla în ziua respectivă! Da, Elena nu era persoana de la care s-ar fi aşteptat cineva să fie cel mai bun agent de vânzări şi nu era, nici pe departe, cea mai talentată, carismatică sau norocoasă fiinţă dintre toţi acei agenţi de vânzări. Dar era perseverentă, şi nu un pic, ci un pic mai mult decât media. (Augustin Păunoiu) Duhul Sfintei Vineri June 30, 2014, 11:01 am Grigore Ilisei De Sfintele Paşti, în primăvara anului 2014, am poposit la Mănăstirea Vorona. De astă dată alături de soaţa mea Ecaterina, căreia voiam să-i arăt acest ostrov al liniştii, cuminecării, bunei şi spornicei lucrări, şi mai ales ţineam să o cunoască pe maica stareţă Teofana. În Cuvioşia Sa am văzut, de când am ştiut-o, întruparea unor daruri rar împreunate ca într-o armonie de sonuri liturgice într-o fiinţă pământeană. Cu adevărat în smeritul chip al acestei monahii, născută în urmă cu 80 de ani în satul Chişcăreni, Săveni, din ţinutul Botoşanilor, stau laolaltă frăţeşte şi se străduiesc umăr la umăr bunătatea cea parcă fără de prihană, contemplaţia unui ethos interiorizat, energia ziditoare şi vocaţia de păstorire a unei comunităţi. N-ai putea bănui, privind această făptură ce ţi se înfăţişează aidoma Sfintei Vineri din credinţele cele populare, blajină cât cuprinde, sfătoasă ca vechii înţelepţi, simplă în purtare, dar rafinată lăuntric, modelată cu nobleţe şi aristocraţie spirituală, pe luptătoarea dârză întru apărarea valorilor în care crede, cele creştine. Se scaldă îndeobşte această creaţiune omenească într-o lumină a serenităţii şi seninătăţii. Nu prea ai cum să-ţi închipui, descoperind-o azi într-o poiană a păcii depline, şerpuitorul ei drum, presărat cu tot felul de cumpene mari, în stare a strivi omul şi a-l duce în pragul disperării. La doar 25 de ani, tânăra monahie s-a trezit prinsă-n în vârtejul unei furtuni de-a dreptul distrugătoare. Ea, asemenea multor semene din cinul monahal, fusese silită să părăsească mănăstirea şi să apuce drumul pribegiei. Pornise pe cărarea monastică din fragedă copilărie, de la 9 ani, când părinţii o duseseră la Mănăstirea Agafton şi o încredinţaseră maicii Minodora Savel, cea care avea să o modeleze ca fiinţă rugătoare, slujitoare a Dumnezeului şi călăuză pentru cei doritori de cerească merinde. Viaţa Teofanei, numele de călugărie primit de Fevronia Scântei, al şaptelea copil al unei evlavioase familii, se rostuise în această matrice şi nu o putea concepe într-alt fel. Dar pe când se afla la Mănăstirea Râşca, ctitoria lui Petru Rareş din părţile Fălticenilor, acolo unde continuase firul vieţuirii ei monahiceşti, la 9 decembrie 1959, a fost izgonită din chinovie, aşa cum s-a întâmplat cu atâtea mii şi mii de monahi şi monahii din toată România, în special tineri, victime ale Decretului 415 din acel an de tristă memorie pentru monahismul românesc. A fost pentru maica Teofana ca o prăvălire a cerului. Şi în vreme ce avea loc acest cutremur şi tăriile se învolburaseră până la întunecimea noptatecului cel înfricoşător, mlădiţa cea crudă, care era monahia Teofana, izbutise să păstreze neatinsă poteca către lumea de Sus şi să găsească resurse lăuntrice spre a rămâne dreaptă. Nu-şi pierduse, cum ar fi fost cu putinţă, nădejdea în regăsirea cândva, mai devreme sau mai târziu, a raiului din care fusese izgonită. Cu această nestinsă speranţă s-au trecut cei 9 ani cât a şezut la Fălticeni. A dus, alături de alte surate confruntate cu aceeaşi suferinţă, un trai ca de mănăstire. Trudea ziua la Filatura de in şi cânepă ca să-şi câştige pâinea zilnică şi apoi se retrăgea în modesta casă în care se adăpostise, pe care o transformase cu tovarăşele ei de pătimire într-o sihastră chilie. Duminica mergea la slujbă la Adormirea şi cânta la strană cu aceeaşi înfiorare ca la ctitoria de unde fusese alungată. Dumnezeu, de acolo de Sus, i-a primit ruga şi, bucuros de statornicia acestei fiice a Lui, a răsplătit-o în 1968. I-a deschis iar porţile raiului şi i-a încredinţat o misiune grea, aceea a refacerii Mănăstirii Vorona, glorioasa lavră a Ortodoxiei româneşti, ajunsă o ruină după închiderea sa ca urmare a Decretului 415 din 1959. Mitropolitul Moldovei şi Sucevei Iustin Moisescu o numise stareţă la Vorona peste o obşte ce număra doar patru vieţuitoare. Îi ceruse să săvârşească o minune, să reînvie ceea ce fusese cu puţini ani înainte o grădină şi devenise o pustie. Vreme de decenii, vrednica Teofana Scântei, cu soborul ei mărit de la un an la altul, atingând 50 de vieţuitoare, sprijinită de Mitropoliţii Iustin Moisescu şi Teoctist Arăpaşu, acesta din urmă ilustru fiu al mănăstirii, a izbutit miracolul întru care fusese chemată. Nu doar că restituise strălucirea bisericilor ce se ruinaseră aproape cu totul, nu numai că rezidise chiliile, trapeza şi celelalte acareturi şi transformase grajdurile şi magaziile ceapiste în zidiri măreţe ca odinioară, dar reuşise să sporească patrimoniul, şi mai ales să renască ţesutul spiritual al acestei mănăstiri ce-şi dobândise în veacuri faima prin elevatul său climat. Toate s-au împlinit cu vorba cea dulce şi bună şi cu o de necrezut energie, izvorând cu putere dintr-o făptură ce este încarnarea blândeţii şi înţelepciunii. Acest fel de a fi şi-a pus o amprentă de neşters în existenţa slăvitei chinovii a Nordului românesc. La cei 80 de ani, rotunjiţi în ziua de 30 iunie 2014, stavrofora Teofana Scântei păstoreşte lavra cu duhul pogorât peste dânsa ca un dar dumnezeiesc, duhul Sfintei Vineri, cea evlavioasă, însă şi iute la faptă. Fotbalul şi mântuirea July 1, 2014, 12:19 pm Există o vorbă care spune că ceea ce faci te face. Şi aş mai adăuga: dacă priveşti la ceva sau cineva, te impregnezi de ceea ce vezi. Totul funcţionează în această viaţă pe principiul oglinzii. Dacă te vei privi în oglinda unei rugăciuni curate te vei vedea asemenea unui înger, aşa cum te vrea Dumnezeu, dacă vei privi la lucruri murdare, adică în oglinda celui rău, te vei vedea distorsionat, schimonosit, adică aşa cum nu ţi-ai dori să fii. Privitul la televizor e unul care are un efect dublu: să nu credeţi că doar dumneavoastră vă uitaţi la televizor. Nu. Şi televizorul se uită cumva la dumneavoastră, şi poate mai important, în dumneavoastră. Şi vă populează imaginaţia, subconştientul. De câteva săptămâni a început Campionatul Mondial de fotbal din Brazilia. Lumea e cuprinsă de febra rezultatelor, de echipele eliminate în fazele actuale ale competiţiei. Dacă urmărirea meciurilor nu are un caracter violent sau dezmăţat, e totuşi lipsită de o finalitate pe termen lung şi scurt. Pe termen scurt, ai pierdut timp preţios destul de mult, la drept vorbind două ore pentru un meci nu e puţin. Poate ar fi fost mai potrivit să faci în acel timp chiar tu mişcare, sport, ca să te menţii în formă, să-ţi îmbunătăţeşti condiţia fizică, sănătatea. Judecând pe termen lung, două ceasuri de rugăciune în locul unui meci te pot duce departe în clasamentul cunoaşterii de Dumnezeu şi de sine, în cele din urmă, în cursa pentru mântuire. Gândiţi-vă, cu ce puteţi rămâne după vizionarea unui meci de fotbal? Cu ce te ajută azi că ai văzut finala Campionatului Mondial de fotbal din 1978, că Mario Kempes a fost declarat omul meciului, că Argentina a câştigat acel campionat? Să fim atenţi. Înţelepciunea de a şti să alegi bine este suprema ştiinţă a vieţii. Împăratul Solomon, în pildele sale, spune că atunci când buna chibzuială va veghea peste noi şi înţelegerea ne va păzi, atunci vom dobândi o îndrumare bună, pentru dreptate, pentru dreaptă judecată. Să ia aminte cel înţelept şi îşi va spori ştiinţa, iar cel priceput va dobândi iscusinţa de a se purta. (Pilde 1, 4-5) (Augustin Păunoiu) Şi eu sunt păcătos! July 1, 2014, 12:40 pm Paul Siladi Grupul apoftegmelor dedicate avvei Visarion în Patericul egiptean gravitează în jurul a două mari teme: pe de o parte minunile bătrânului, iar pe de altă parte smerenia lui sinceră şi lipsită de teatralitate. În această a doua categorie se încadrează şi povestirea următoare: „Un frate care a păcătuit a fost dat afară din biserică de către preot. Avva Visarion s-a sculat şi a ieşit afară zicând: «Şi eu sunt păcătos»“. Ca de obicei, textele pe care ni le înfăţişează Patericul sunt succinte, minimele detalii se rezumă la strictul necesar. În acest caz relatarea decupează un mic, dar semnificativ fragment din fluxul vieţii, pe care ni-l pune înainte fără nici un comentariu. Interpretarea, pentru a fi una autentică, necesită o imersiune în duhul acelei lumi pentru a recupera semnificaţiile unor gesturi care par bravadă goală. E important de sesizat coerenţa internă a povestirilor despre câte un bătrân, care de fapt indică limpede consecvenţa lor în duh. Avva Visarion face minuni cu simplitate, fără să se măsoare pe sine, aşa cum el însuşi îndeamnă într-o altă apoftegmă. Atunci când miracolele i se cer, bătrânul refuză pentru a-şi păstra smerenia, virtutea care se caracterizează în primul rând prin fragilitate şi delicateţe. Este deci un adversar al spectacolului, al demonstraţiilor moralizatoare. De această dată îl vedem făcând un gest care ar putea fi înţeles ca o ripostă dată preotului care l-a scos afară din biserică pe fratele ce încălcase printr-un păcat conduita impusă de comunitatea monastică. Şi totuşi, nu-i aşa. Smerenia autentică pe care bătrânul o dovedise în atâtea rânduri nu se putea brusc transforma în portdrapelul unui protest lipsit de temei. Purtarea avvei Visarion aminteşte de scena biblică a întâlnirii Mântuitorului cu fariseii şi cărturarii care cereau uciderea după lege a femeii surprinse în adulter. Domnul le spune atunci cuvintele memorabile: „Cel fără de păcat dintre voi să arunce cel dintâi piatra asupra ei“ (Ioan 8, 7). Altfel spus, judecata aproapelui se naşte din prezumarea propriei inocenţe. Când treci cu vederea micimile, neputinţele, eşecurile şi răutăţile tale, abia atunci poţi să te dedici cu toată energia eradicării răului din ceilalţi. E nevoie să îţi ignori adâncul complet, să uiţi de tine ca să îl poţi condamna pe fratele. Te supraordonezi şi uzurpi judecata lui Dumnezeu. Toate aceste mişcări ale sufletului, atât de des întâlnite, contrazic radical smerenia. Iar avva Visarion era fundamental smerit. Practica un anume realism cu privire la propriul suflet, care-i impunea să fie exigent cu sine şi, atunci când e cazul, îngăduitor cu cei din jur. Tocmai de aceea expulzarea din biserică a fratelui păcătos nu-l lasă pe bătrân într-o cuminte autosuficienţă, ci îi aduce aminte de căderile şi nedesăvârşirea sa. Nu poate nicidecum, din fidelitate faţă de Hristos şi faţă de sinele său, să se aşeze alături de judecători. De fiecare dată când cineva e judecat, gândul avvei rămâne neclintit: „Şi eu sunt păcătos“. Ce efect a avut fapta bătrânului Visarion nu ştim. E destul că momentul a fost înregistrat ca paradigmatic în memoria colectivă a părinţilor egipteni. Suficient să ne amintească mereu că orice judecată, fie că o facem, fie că asistăm pur şi simplu la ea, este propria noastră judecată. Iar la cuvintele „Cel fără de păcat dintre voi să arunce cel dintâi piatra“, răspunsul e doar unul, cel al avvei Visarion: „Şi eu sunt păcătos“. Însemnările unui pelerin (III) July 2, 2014, 9:48 am Arhim. Timotei Aioanei Prorocul Elisei, fiul lui Safat din Aelmut, din pământul lui Ruben, s-a bucurat de multe semne importante din partea lui Dumnezeu, Atotputernicul. După ce a primit cojocul lui Ilie, căruia i-a fost apropiat ucenic, a făcut multe minuni, despărţind curgerea Iordanului (pe unde a trecut către Ierihon), a înviat morţii, a curăţit de lepră pe Neeman Sirianul şi l-a făcut lepros pe sluga acestuia, Ghiezi, ca pedeapsă pentru iubirea de argint şi neascultare. În vremea sa a fost unul dintre aleşii lui Dumnezeu şi a locuit mulţi ani în apropierea Ierihonului, într-o grotă a muntelui Quarantaniei, unde a fost ispitit Mântuitorul, după postirea celor 40 de zile. Oamenii locului, asemenea altora din vremuri diferite, cârteau împotriva Domnului şi se plângeau că singurul izvor al ţinutului lor era „sterp şi sărat“. Prorocul Elisei s-a rugat lui Dumnezeu, zicând oamenilor: „Acestea zice Domnul: vindeca-voi apele acestea“ şi s-au vindecat. De atunci acest izvor curge neîntrerupt şi se numeşte până astăzi: izvorul lui Elisei prorocul. Împreună cu pârâul Horat care vine din munţi, este marele dar al lui Dumnezeu peste zona deşertică în care se află Ierihonul, străvechea cetate. Fără acestea ar fi imposibilă viaţa în tot arealul respectiv. Acesta este şi motivul pentru care prorocul Elisei este pomenit, cu aleasă sărbătoare, în mijlocul lunii iunie, în această zonă a Ţării Sfinte. Biserica Ortodoxă Greacă din Ierihon îl cinsteşte ca ocrotitor, cu slujbă arhierească şi sobor, adunându-se în fiecare an, în ziua de 14/27 iunie, mulţi credincioşi din oraş şi împrejurimi. Patriarhul Ierusalimului, Teofil al III-lea, înconjurat de ierarhi, preoţi şi diaconi, a săvârşit Sfânta Liturghie, cinstindu-l pe prorocul Domnului, făcătorul de minuni. Poate că nicăieri pomenirea sa nu-i aşteptată cu mai multă bucurie ca la Ierihon, cu toate că biserica ortodoxă este construită, după tradiţie, chiar pe locul unde a fost cândva reşedinţa lui Zaheu vameşul, topos în care a poposit şi Mântuitorul Hristos pe drumurile Sale de propovăduire a Împărăţiei lui Dumnezeu. Conform tradiţiei, Zaheu, cel care şi-a schimbat viaţa după întâlnirea cu Domnul, a devenit ucenic şi apostol, sfârşindu-şi viaţa ca martir. Amintirea lui Zaheu şi a prorocului revin mereu pe buzele creştinilor din Ierihon, dar şi ale pelerinilor care trec pe la Dudul lui Zaheu sau pe la izvorul prorocului, devenite în ultima perioadă locuri de închinare şi puncte turistice importante pe harta zonei. La Ierihon s-au stabilit încă din prima parte a veacului XX câţiva români, cum a fost familia Samoilă venită în 1933 din fostul judeţ Tutova (Bârlad), dar şi unele călugăriţe ajunse în acelaşi timp al Protectoratului britanic asupra Locurilor Sfinte. În condiţiile de atunci a fost posibilă cumpărarea unor proprietăţi, unde au locuit cei mai sus amintiţi. Călugăriţele românce, între care pomenim pe maicile Galinea, Porfiria, Tecla, Magdalena, Mardaria, Casiana şi Nicodima, au donat căsuţele lor Patrarhiei Ierusalimului. Familia Samoilă a dorit să ofere modesta casă şi cei aproximativ 800 de metri pe care-i aveau Patriarhiei Române. În arhiva Aşezămintelor Româneşti din Ţara Sfântă se păstrează câteva intervenţii (rapoarte) ale Reprezentanţilor Patriarhiei Române (arhim. Vasile Costin, Teofil Panait şi Irineu Ilie) care încunoştinţau pe întâistătătorii Bisericii Ortodoxe Române despre dorinţa acestei donaţii. Atunci nu s-a putut accepta. De ce, e lesne de înţeles! Mai târziu, după 1990, în condiţiile nou-create, arhim. Ilarion Argatu (fără finalitate) şi arhim. Ieronim Creţu s-au străduit să întocmească actele legale pentru acceptarea donaţiei terenului amintit, unde s-a construit, după 1999, Aşezământul românesc închinat Naşterii Domnului şi Sfinţilor Palestinei. În casele maicilor venite din România (cele mai multe cu metania la Agafton) a poposit şi părintele arhimandrit Cleopa Ilie, împreună cu însoţitorii săi, pelerini în Ţara Sfântă la sfârşitul anilor '70 ai veacului trecut. Când a intrat în curtea maicii Galinea, încadrată de mlădiţe încărcate de struguri, părintele Cleopa a zis: „Maică, trăieşti aici ca-n rai“, ştiind de fapt cât de greu îi era printre străini, după vreo 40-50 de ani de la plecarea ei spre Locurile Sfinte. Tot atunci părintele Cleopa a vizitat şi casa maicilor Magdalena Pârâială şi Casiana, care i-au spus că prin anii '30 în Palestina vieţuiau vreo 40 de călugări sau monahii români. Au oferit oaspeţilor din roadele pământului şi muncii lor struguri, portocale, sirop de lămâi. Cu durere în suflet au mărturisit: „Ca mâine ne ducem şi noi din viaţă şi rămâne casa şi grădina aceasta pe mâinile străinilor“... Cât priveşte familia Samoilă (Constantin şi Elena cu fiul lor Dumitru) trebuie să amintim că au fost permanent alături de Sfântul Ioan Iacob, atât la Iordan (1947-1952), cât şi în perioada vieţuirii în Pustiul Hozevei (1952-1960). Alături de monahul Ioanichie Pârâială şi de cele câteva călugăriţe românce, familia Samoilă a fost sprijinitoare vieţii şi lucrării marelui cuvios român, canonizat de Biserica Ortodoxă Română în anul 1992. *** La 30 iunie 2014 stareţa Mănăstirii Vorona, stavrofora Teofana Scântei a împlinit patriarhala vârstă de 80 de ani, dintre care 46 de ani în ascultarea de conducere a mănăstirii (fiind instalată la 1 ianuarie 1969). Ce aş putea spune în câteva cuvinte despre o călugăriţă harnică, osârduitoare, primitoare şi bună la inimă, care a devenit între timp cea mai longevivă stareţă din Moldova şi poate din ţară... În anii când am ostenit la Exarhatul mănăstirilor din Arhiepiscopia Iaşilor am fost de multe ori la Vorona, cum o făcusem şi până atunci. O mănăstire înnoită prin grija specială a fericitului întru pomenire Patriarh Teoctist, dar şi a maicii Teofana. Am întâlnit la Vorona câteva călugăriţe care m-au uimit cu desăvârşire. Între ele era stareţa în primul rând, dar şi Filofteia Grunzişor, Singlitichia, Teodosia şi altele. Viaţa lor era ca la Pateric, totul de obşte, ascultare fără margini, slujbe, rânduială, linişte şi armonie. Deşi restaurată în cea mai mare parte, mănăstirea a păstrat parfumul altor vremi, cu tipicul monahal aproape neschimbat, cu rugăciunea inimilor curate, a neosândirii şi a tăcerii. Era la Vorona o permanentă atmosferă de sărbătoare, chiar şi atunci când ajungeai într-o zi obişnuită, cum se întâmpla să fie şi la hram, ori la praznice mari. Am fost delegat de Mitropolitul de atunci al Moldovei, Daniel, să slujesc la hramul din 8 septembrie, când curtea şi împrejurimile mănăstirii se umpleau de lume, precum fagurele de albine. Era ordine desăvârşită şi atmosferă de rugăciune şi trăire profundă. Te uimeau copiii mici care ascultau slujba fără clintire şi părinţii lor de prin partea locului cu aşezare duhovnicească şi rânduială creştinească mai rar întâlnită în vremurile pe care le trăim. Cât o priveşte pe stareţa Voronei, cuvintele se vor a o cinsti pentru frumoasa vârstă, dar mai ales pentru strădaniile ei de refacere a mănăstirii. E de prisos să spun că a găsit totul în ruină, după ce mănăstirea fusese închisă 10 ani în urma Decretului 410 din anul 1959. Bisericile plângeau, chiliile singuratice se prăbuşeau, în grajduri şerpii deveniseră stăpâni, iar oameni potrivnici puseseră gând rău lavrei. Toate au început a se primeni odată cu 1969. Au pus umărul, în vremuri grele, Mitropoliţii Moldovei Justin Moisescu, Teoctist Arăpaşu, Daniel Ciobotea şi Teofan Savu. Au ostenit şi episcopii-vicari ai ultimilor 40 de ani, consilierii mitropolitani şi exarhii, împreună cu alţi binefăcători ai mănăstirii. Unii dintre ei s-au legat sufleteşte de această mănăstire minunată. Vorona arată altfel acum. Mi-amintesc de ultima vizită a Patriarhului Teoctist în acest loc al inimii sale, la canonizarea cuviosului Onufrie, cu puţin timp înainte de moartea sa. Parcă n-ar mai fi vrut să se întoarcă la Bucureşti. În 1991, la sfinţirea bisericii din Victoria, Patriarhul mărturisea că ar dori să fie îngropat acolo, lângă mormintele părinţilor săi. La Vorona, în septembrie 2005, avea alt gând... Mănăstirea aceasta îi rămăsese cea mai aproape de suflet. A spus aceasta, printre lacrimi, într-o discuţie la care au participat şi arhim. Dionisie Constantin, pr. Costin Spiridon, pr. prof. Mihai Vizitiu şi pr. prof. Grigore Diaconu. Trec anii... Ce înseamnă 80 de ani pentru stavrofora Teofana Scântei care refuză să îmbătrânească? Există astfel de oameni pe care mişcarea firească a vremurilor şi anilor nu-i atinge. Sunt acei oameni care doresc să trăiască veşnic, săvârşind din această lume faptele care-i promovează, încă de pe acum, întru pregustarea bucuriilor pregătite celor care iubesc podoaba Casei lui Dumnezeu. Lupta împotriva mândriei July 3, 2014, 10:01 am Cel mai subţire păcat care îl pândeşte pe creştinul înaintat în virtute este incontestabil mândria. Gândiţi-vă la cineva care are darul de a face minuni. Cât de puternic trebuie să fie în smerenie ca să nu fie doborât sau furat măcar pentru o clipă de gândul mândriei? Dacă el însuşi nu se ispiteşte crezându-se cauza acestor fapte minunate, laudele aduse de ceilalţi îl pot înfumura. Conştiinţa limitelor sale cu greu poate fi o constanţă a minţii sale. Trebuie multă iscusinţă pentru a scăpa de mrejele acestui demon al mândriei. Răspunsurile pe care le veţi citi în continuare, date de părinţi îmbunătăţiţi, vă vor arăta cum să ne păstrăm în smerenie. Povestea un părinte despre un duhovnic aghiorit care cu rugăciunea vindeca orice neputinţă la oameni şi la animale. Odată, când unii au început să-l laude cu admiraţie el le-a răspuns astfel: „Când stareţul vostru vă porunceşte să mergeţi la pescuit şi când mie Domnul îmi porunceşte să-mi aşez mâinile asupra unui bolnav, ca să se vindece, nici voi, nici eu nu avem a ne lăuda cu ceva, de vreme ce am făcut doar ceea ce ni s-a poruncit!“. Printr-o astfel de smerenie şi blândeţe se recunoaşte vindecătorul autentic, şi nu cel asemenea lui Simon Magul. Toţi creştinii taumaturgi au pus în totalitate minunile pe seama lui Hristos şi nimic pe seama lor şi au fugit de slava de la oameni ca de foc. Când tiranii l-au întrebat pe un mucenic: „Cum faci aceasta că nu te vatăm nici fiarele, nici focul?“, acela a răspuns: „Pe toate acestea le face puterea lui Hristos, Dumnezeul meu. Şi fiarele şi focul sunt zidirile lui Dumnezeu şi se supun voinţei Făcătorului lor, nu mie!“ (Adaptare de Augustin Păunoiu după o pildă din volumul „105 capete despre minuni“, Sfântul Nicolae Velimirovici Editura Egumeniţa, 2011) Creştinul fără păcat July 4, 2014, 10:40 am E greu de spus cum s-a născut concepţia conform căreia creştinul este de fapt un om fără de păcat şi desăvârşit. Spre aceasta tindem, dar cei mai mulţi dintre noi sunt încă pe cale şi mai rătăcesc din când în când. Una din istoriile despre Părinţii deşertului este suficientă pentru a arăta că creştinul în genere nu este cineva care şi-a atins scopul, ci se află într-o mişcare continuă. În consecinţă, ceea ce îl face pe un om creştin este faptul că duhovniceşte înaintează şi se află într-o creştere permanentă, iar nu că are de păstrat la nesfârşit nişte canoane, cum îndeobşte se crede. Un monah care era tulburat de duhul desfrânării s-a sculat în miezul nopţii şi s-a dus la un bătrân căruia i-a vorbit de gândurile sale, iar bătrânul i-a dat alinare. Încurajat de părintele său, călugărul s-a întors la chilia sa şi din nou a fost răscolit de duhul poftei trupeşti şi iarăşi s-a dus la avva al său. Iar aceasta s-a întâmplat de mai multe ori. Bătrânul nu l-a respins, ci l-a ajutat spunându-i: „Să nu cedezi în faţa diavolului, nici să slăbeşti lupta ta, ci ori de câte ori te va necăji duhul acesta, de atâtea ori să vii la mine şi el va fugi învins. Pentru că nimic nu descurajează pe demonul desfrânării ca atunci când îi sunt dezvăluite atacurile lui şi nimic nu îl încurajează într-atât cât păstrarea în secret a închipuirilor sale“. Astfel, monahul a venit la bătrânul lui de 11 ori mărturisindu-şi gândurile şi apoi i-a zis părintelui experimentat: „Arată-mi puţină dragoste, avva, şi spune-mi un cuvânt de folos!“ Iar eremitul i-a răspuns: „Crede-mă, fiule, dacă Dumnezeu ar îngădui să-ţi fie date gândurile care-mi chinuiesc mie mintea, te-ai arunca în prăpastie!“ Zicându-i bătrânul aceasta cu marea-i umilinţă, a liniştit chinul fratelui. (Prelucrare de Augustin Păunoiu din volumul Omul fără chip, pr. Filoteos Faros, Editura Egumeniţa, 2013) Cel mai bun om July 7, 2014, 12:30 pm Smeriţii alcătuiesc ceata din care Dumnezeu Îşi alege drepţii, sfinţii. Să nu-şi închipuie cineva că pentru a fi smerit trebuie să-ţi pui cenuşă în cap, să duci o viaţă chinuită, să umbli nespălat sau îmbrăcat urât. Nu. Nu e nevoie să-ţi ţii ochii în pământ şi să afişezi o sfinţenie ostentativă, care să atragă atenţia. Dacă am concentra în câteva cuvinte ce anume îl caracterizează pe cel smerit, acestea ar fi nejudecarea aproapelui şi socotirea sa mai prejos decât toţi. Se zice că Dumnezeu S-a adresat odată lui Moise şi i-a spus: „Alege-ţi din tot poporul Israel o mie de oameni, cei mai râvnitori“. Şi Moise a ales o mie dintre cei mai pe sprânceană. După aceea, i-a spus Dumnezeu: „Acum alege din această o mie, zece care să fie cei mai buni“. Şi a ales Moise zece. În cele din urmă, Dumnezeu i-a cerut: „Din aceştia zece caută-l pe cel mai vrednic“. Şi Moise l-a aflat pe cel mai bun. Atunci Domnul i-a poruncit: „Vreau să văd dacă l-ai ales bine. Trimite-l pe acesta ca, timp de patru ani, să-l găsească pe cel mai rău om din lume“. Şi a umblat bietul om căutând în dreapta şi-n stânga şi mereu îndoindu-se. Găsea uneori pe unii care păreau foarte răi, dar îşi zicea: „De unde ştiu eu, poate că aceasta este doar o aparenţă. Poate că în sinea lui el este un om drept. Poate aşa îmi pare mie. De ce să-l judec eu? Eu nu am dreptul să mă înşel. Dacă m-a ales Moise ca pe cel mai bun din poporul lui Israel, înseamnă că eu nu am dreptul să dau greş“. Şi a căutat, şi a căutat, şi a ajuns până în ultima zi din sorocul dat pentru a-şi duce la îndeplinire sarcina. Atunci a zis: „Aşadar, nu sunt în stare să-l găsesc pe cel mai rău om. De fapt, nici nu aveam cum. Sunt eu omul cel mai bun din lume ca să pot face departajarea corectă între oameni? Dacă aş fi fost cel mai bun cu adevărat, aş fi fost şi înţelept şi aş fi ştiut să-l găsesc pe cel mai rău“. Şi s-a dus înapoi la Moise spunându-i: „Nu am găsit ceea ce mi-ai cerut. Eu cred că sunt cel mai rău“. Moise s-a înfăţişat înaintea Domnului, Care i-a zis: „Acesta, fiindcă nu i-a judecat pe ceilalţi, fiindcă nu s-a aşezat deasupra lor, ci s-a judecat pe sine, acesta este cel mai bun. Într-adevăr, bine l-ai ales!“ (Augustin Păunoiu) O prietenie aducătoare de nesfârşite bucurii July 7, 2014, 12:31 pm arhim. Mihail Daniliuc La finele lui iunie s-au împlinit şase ani de când unul dintre marii călugări ai lavrei nemţene a plecat la Cer: arhimandritul Partenie Apetrei. Mulţi dintre preoţii hirotoniţi în ultimele trei decenii ale secolului trecut la Catedrala Mitropolitană din Iaşi au făcut cunoştinţă cu rigurozitatea, sobrietatea şi disciplina ce domneau în „maica“ bisericilor din Moldova, unde neobositul eclesiarh trudea la buna desfăşurare a vieţii liturgice. Acolo, la Iaşi, acum mai bine de un deceniu, l-am cunoscut la rându-mi, în calitate de candidat la hirotonia întru preot. De părintele Partenie nu se putea apropia oricine, în orice condiţii. Cu emoţie am trecut de momentul întâlnirii cu Sfinţia Sa, iar după ce m-a povăţuit pe un ton hotărât, în timpul slujbei am ţinut seamă cu stricteţe de cele ce îmi spusese. Sfârşindu-se Dumnezeiasca Liturghie, l-am reîntâlnit. Rigorismul se mai diluase. Destins acum, zâmbitor, cu grai sfătos, mi-a povestit despre vremuri apuse şi oamenii minunaţi care au vieţuit în modestul Schit Vovidenia. După câtăva vreme, arhimandritul Partenie s-a reîntors acolo unde şi-a început noviciatul şi a primit îngerescul chip: Mănăstirea Neamţ. Nu i-a venit uşor: anii, responsabilităţile i-au brumat barba, i-au încărunţit părul. Nu mai călca la fel de ferm ca la Iaşi. La Neamţ parcă zilele curgeau mai lin, oferindu-i răgazul să zăbovească şi să discute cu părinţi, cu seminarişti, cu pelerini, împărtăşindu-le tuturor din experienţa lui. În chilia sa, aflată pe malul pârâului Magherniţa, am trăit nesperata ocazie de a sta ceasuri întregi în compania Cuvioşiei Sale. Student fiind la Iaşi, când mă întorceam acasă la Neamţ, mă făceam purtătorul de cuvânt al mesajelor de bineţe şi neuitare de la unul dintre ucenicii foarte apropiaţi de la Catedrala Mitropolitană ieşeană: arhimandritul Constantin Chirilă. Cu neţărmurită dragoste, acesta îi purta de grijă binefăcătorului său, trimiţându-i adeseori medicamente ori mici daruri, mângâind astfel bătrâneţile smeritului călugăr, cam neglijat de mulţi din cei ajutaţi sau îndrumaţi de el odinioară. După ce am terminat facultatea, am continuat să cobor la arhimandritul Partenie cu câte ceva de mâncare, căci se bucura nespus de aromele îmbietoare ce năvăleau în smerita-i chilie, deşi Cuviosul nu era un gurmand. Bănuiesc că adevărata mulţumire i-o pricinuia simpla prezenţă a unei persoane cu care să dialogheze. Era o bucurie să-l ascult, căci purta cu sine o fărâmă din istoria mănăstirii, dar şi a Catedralei Mitropolitane de la Iaşi, care cuprindea mai bine de jumătate de veac. Într-o molatică după-amiază de noiembrie, i-am dus ceva din bucatele servite la agapa de la hramul Vovideniei. A fost un prilej minunat ca să-l aud vorbindu-mi despre înaintaşii de la schitul din deal şi, îndeosebi, să-mi istorisească profunda iubire a stareţului Neonil pentru schit, unde a stăruit să ridice o biserică încăpătoare, cu zid de piatră, pe la mijlocul secolului al XVIII-lea. Într-una din zile i-am propus să le scrie pe toate în folosul posterităţii. Mi-a arătat pe un raft în bibliotecă nişte foi, încredinţându-mă că încearcă să înmoaie condeiul în vremuri de mult apuse, ca să le pună apoi în sfeşnicul aducerilor aminte. Nu ştiu dacă şi cum a reuşit acest lucru. După numeroase vizite făcute părintelui, m-am bucurat nespus că începuse să-mi spună pe nume: o consideram o neasemuită onoare. Nenumărate, frumoase lucruri m-au impresionat la destoinicul arhimandrit. În primul rând modestia lui. Toată bogăţia sa consta în cărţile-i numeroase, foarte preţioase. Adesea îl găseam pe părintele Partenie cu un maldăr de tomuri aşezate pe masă, pierzându-se prin paginile lor pline de istorie şi teologie. M-a uimit faptul că arhimandritul nu acceptase televizorul în chilia şi viaţa lui. Deşi un om cult, mereu dornic de cunoaştere, îmi repeta că televizorul „fură“ din timpul unui sacerdot. Îl preocupau cu precădere „ştirile“ despre Cetatea cea veşnică, iar nu informaţiile din lumea trecătoare. Am remarcat la părintele încă un amănunt: era un singuratic. Nu îl vizitau mulţi ucenici. Nici nu ştiu dacă şi-ar fi dorit-o. În taina chiliei sale şi-a găsit un fidel prieten: pravila. Am rămas foarte mişcat observând Ceaslovul, Psaltirea, Octoihul ori Mineiul păstrate deschise. Când boala îi dădea târcoale, făcându-l prizonierul suferinţei şi neputând merge la biserică, cuviosul Partenie transforma chilia în biserică, săvârşind cele Şapte Laude în smerita-i odaie. Nu de puţine ori îl găseam obosit pe venerabilul monah. Îmi mărturisea cu adâncă smerenie: „M-am trezit dimineaţă de la 4 şi m-am luat cu Ceaslovul şi iată că timpul a trecut“. Pravila îi devenise, aşadar, cel mai apropiat prieten. Mereu îl însoţea, părintele o căuta întotdeauna, destăinuindu-i dorinţele, frământările şi nedumeririle sale. De aceea, Partenie arhimandritul, cu ajutorul ei, şi-a câştigat un alt Prieten statornic: pe Mântuitorul lumii, Care nu l-a părăsit niciodată, rămânându-i mereu aproape. Scrisoarea copilului nenăscut July 8, 2014, 12:18 pm Trecem adesea cu multă nepăsare peste o temă gravă pentru un popor ortodox, avortul. În sport, în artă, în ştiinţă, cu toţii ne plângem că avem o bază de selecţie tot mai îngustă, tot mai subţire. Dacă nu ar fi existat avorturi în România ultimilor 30 de ani, populaţia ar fi ajuns ca număr Polonia. Şi, cu siguranţă, am fi avut mai multe campioane la gimnastică, în tenisul de câmp, olimpici la matematică sau fizică sau chimie. Istorioara de azi reprezintă de fapt o scrisoare imaginară adresată de un copil avortat celor care au decis în locul lui moartea şi nu viaţa. „N-am fost întrebat şi mi s-a luat viaţa cu toate că doream atât de mult să o trăiesc. Nu mi-au cerut părerea şi au distrus ochii mei înainte să pot vedea lumea. Nu au ţinut cont de mine şi m-au trimis din nevăzut, în invizibil, fără să înţeleagă că eu simt. Nu am avut şansa ca a soarelui căldură să-mi încălzească obrajii, nici să simt mirosul macilor din lanul de grâu… mi-au furat zâmbetul înainte să ştiu să râd şi niciodată nu voi cunoaşte culoarea ochilor mei. Inima mea a început să bată, dar a fost oprită brusc de mâini omeneşti nemiloase. Nu m-au lăsat să-mi apăr drepturile. În puţinul timp în care am respirat mi-am dat seama că nu sunt dorit. Dar nu am crezut vreodată că o fiinţă poate lua viaţa alteia fără să se simtă vinovată. Mamă, eu nu vreau să te trezeşti în negrul nopţii şi să plângi, nu vreau să priveşti de pe bancă copiii jucându-se şi să simţi cum lumea ta s-a sfârşit. Nu-ţi doresc singurătatea. Destul mi-e că o cunosc eu… destul că întunericul mi-e şi noapte şi zi… destul că plâng şi nimeni nu m-aude… Aş vrea să ies de aici, să fug… dar nu am unde. Sunt un nevăzut într-o lume invizibilă şi nimeni nu va şti că am avut intenţia să exist odată. Am fost rupt în bucăţi, picioare, mâini şi trup. S-au jucat cu mine, crezând că nu am suflet, dar ei nu ştiau că simţeam fiecare tăietură, fiecare membru cum se rupe. Strigam în tăcere, sperând totuşi că cineva poate m-aude. Îmi căutam picioruşul şi degetul mic… îmi căutam inimioara, să simt că mai bate… dar cum să caut dacă ochii mei i-am pierdut şi nu-mi mai găseam capul? Lăsaţi zâmbetul să renască fiinţe, primiţi îngerii trimişi din cer… iubiţi… îmbrăţişaţi… trăiţi… N-am fost întrebat dacă vreau sau nu să trăiesc… mi-au tăiat acest drept. Nu vreau ca acelora de după mine să li se întâmple ce s-a petrecut cu mine. Fă ceva! Depinde de tine, Cu dorinţă fierbinte, Unul din milioanele de copii pentru care viaţa s-a sfârşit înainte de a începe cu adevărat.“ (Augustin Păunoiu) Să nu ne fălim cu bucurii străine July 8, 2014, 12:27 pm Paul Siladi Avva Visarion practica smerenia cu naturaleţe, dar în acelaşi timp o şi propovăduia ca pe starea firească a creştinului în orice condiţii: „Ori de câte ori se întâmplă să fii în pace şi să nu lupţi, smereşte-te şi mai tare; ca să nu începem să ne fălim cu bucuriile străine şi să atragem războiul. De multe ori, din cauza slăbiciunii noastre, Dumnezeu ne cruţă de război, ca să nu pierim“ (Visarion 9). Smerenia este o constantă a vieţii duhovniceşti. E calea principală de a înfrunta patimile şi furtunile lăuntrice. Din nou, aşa cum suntem obişnuiţi deja la părinţii pustiei, avem de-a face cu o inversiune a logicii cotidiene. În mod normal am putea gândi că atunci când eşti asaltat de ispite îţi intensifici tensiunea către smerenie, pentru ca perioadele de pace să fie un timp de relativă relaxare. Dar aici intră în aplicare conştiinţa ascetică, cea care spune monahului: lupta este din pricina păcatelor mele, singurele care mă fac să pătimesc, iar pacea este darul nemeritat al lui Dumnezeu. Pacea aceasta nu este rezultatul eforturilor proprii, ci este chiar intervenţia Domnului în viaţa noastră pentru ca războiul să nu ne copleşească. Cea mai mare înşelare în care se poate cădea în acele momente este să socoteşti pacea ca o realizare a ta, proprie. Sau, folosind cuvintele avvei Visarion, „să ne fălim cu bucurii străine“. Bucurii pe care nu noi le-am dobândit, ci care ne-au fost dăruite din mila Domnului. O asemenea confuzie aduce cu sine retragerea harului şi implicit intensificarea războiului erodant al patimilor. Singură smerenia este cea care te pune cu totul sub paza lui Dumnezeu, fiind asemenea unui înveliş de har care ţine la distanţă muşcăturile violentelor porniri pătimaşe. De aceea avva Visarion recomandă sporirea atenţiei, concentrarea efortului pentru câştigarea smereniei în momentele de pace, care sunt doar scurte pauze în lupta cu noi înşine şi cu patimile. Iar în aceste pauze suntem chemaţi să vedem nu puterea noastră autonomă, ci mai degrabă neputinţa şi slăbiciunea pentru care Domnul ne îngăduie puţină linişte „ca să nu pierim“. Un gând asemănător cu al avvei Visarion, dar aplicat la generaţii întregi şi nu la un singur parcurs biografic îl regăsim la avva Antonie cel Mare: „Dumnezeu nu îngăduie războaie spirituale asupra generaţiei de azi, precum îngăduia celor vechi, întrucât ştie că cei de azi sunt slabi şi nu rezistă“ (Antonie 23). De aici înţelegem că Dumnezeu intervine de fiecare dată când suntem aproape de limită. Experienţa de generaţii a asceţilor confirmă că Domnul este prezent în fiecare dintre încercările pe care le îndurăm. Gândul la această prezenţă discretă a Lui este un bun remediu împotriva deznădejdii, atunci când micile noastre războaie şi lupte interioare ni se par imposibil de purtat. Pe scurt, dacă ar fi să sintetizăm învăţătura părinţilor pustiei în această direcţie, am putea spune că niciodată războiul nevăzut, duhovnicesc nu depăşeşte puterile noastre. Că pacea pe care uneori o simţim nu este semnul unei victorii decisive, ci doar a unei pauze pe care Domnul o îngăduie pentru slăbiciunea noastră. Iar peste toate, principalul sprijin în hăţişul luptei răscolitoare cu patimile şi neputinţele este smerenia, pe care e nevoie să o căutam mai cu putere tocmai atunci când ni se pare că am câştigat-o. Browsing All 950 Articles Latest Live 1 26 27 Page 28 29 30 48 TRENDING ARTICLES RedGate SQL ToolBelt 2019 v2.3.0.2563 : 1 : 0 March 18, 2019, 8:19 am TomTom Activator : 0 : 0 June 27, 2019, 2:42 am NUVU Magazine Book #8 ft. Sarah Macdonald : 3 : 6 April 17, 2017, 5:51 pm Iray Render Plug-in 1.3 for iClone 7.7 : 0 : 0 January 4, 2020, 9:08 pm ESIA WAHDANI Arrested by Cook County Sheriff's Office on Feb 23, 2017 : 0 : 0 February 23, 2017, 9:24 am Lust, Caution (Se jie) : 1 : 1 October 21, 2012, 5:07 am asktheroyalcybrid: "Just.. mind the claws… and the teeth, and... : 0 : 0 August 6, 2014, 9:54 pm iGO Primo tts głosy lang + pakiet aut : 0 : 0 March 8, 2020, 5:25 am [WIP] Tomodachi Life Save Editor : 0 : 0 January 19, 2018, 8:10 am スペースシャワーTV –大人のベストヒッツ 80’s-90’s JPN (SSTV+ 2017.10.03) : 0 : 0 October 3, 2017, 8:14 am TOP-RATED IMAGES Craft Guild of Dallas Craft Guild of Dallas LONG DISTANCE CHAT|NIKITA|SAGE MANAGEMENT (ESTONIA) LONG DISTANCE CHAT|NIKITA|SAGE MANAGEMENT (ESTONIA) Drool-worthy: Beautiful bodybuilders of Korea strut their stuff at NABBA/WFF Korea 2013 Drool-worthy: Beautiful bodybuilders of Korea strut their stuff at NABBA/WFF Korea 2013 REQ: Soundtheory Gulfoss (MAC OSX) REQ: Soundtheory Gulfoss (MAC OSX) Aziza Brahim - Soutak (2014) Aziza Brahim - Soutak (2014) Kotlyarova Veronika - How to Shoot Yourself Kotlyarova Veronika - How to Shoot Yourself Pink light doesn't really exist Pink light doesn't really exist Top and Best Tagalog quotes | Love quotes tagalog | Tagalog love quotes Top and Best Tagalog quotes | Love quotes tagalog | Tagalog love quotes [Entomology • 2016] Andraca yauichui • A New Species (Bombycidae sensu lato, Lepidoptera) Endemic to mid Elevation Forests of Taiwan [Entomology • 2016] Andraca yauichui • A New Species (Bombycidae sensu lato, Lepidoptera) Endemic to mid Elevation Forests of Taiwan mondlertimeline: 2x04 (TOW Phoebe's Husband) What’s better... mondlertimeline: 2x04 (TOW Phoebe's Husband) What’s better... More PHOTOs of DIANA, the “big machine” involved in the Kisumu 3some SEX SCANDAL, Walikula unono More PHOTOs of DIANA, the “big machine” involved in the Kisumu 3some SEX SCANDAL, Walikula unono NUVU Magazine Book #8 ft. Sarah Macdonald NUVU Magazine Book #8 ft. Sarah Macdonald NG ENG HENG CHIDES OUTSPOKEN PAP MP INDERJIT SINGH FOR SHOCK RETIREMENT NG ENG HENG CHIDES OUTSPOKEN PAP MP INDERJIT SINGH FOR SHOCK RETIREMENT NCERT Solutions Class 7 Science Chapter 14 Electric Current and its Effects NCERT Solutions Class 7 Science Chapter 14 Electric Current and its Effects Lt. Stitchie - Discography (13 Albums) Lt. Stitchie - Discography (13 Albums) Andre Nipper Andre Nipper TRENDING CHANNELS Issues for Drupal core 3.00 out of 5 on 4 votes June 29, 2020, 2:14 am "I'm sorry, Earth is closed today." 4.00 out of 5 on 1 votes June 28, 2020, 10:07 pm SACD – HDMusic 3.67 out of 5 on 6 votes May 31, 2020, 12:41 am Metal Torrent Tracker 3.85 out of 5 on 20 votes June 28, 2020, 10:43 pm MagCloud recent publications 2.40 out of 5 on 5 votes June 29, 2020, 2:05 am NickALive! 3.11 out of 5 on 44 votes June 28, 2020, 5:44 pm Intercambios Infantiles - El Oso Panda ... 5.00 out of 5 on 1 votes January 5, 2018, 1:18 pm www.hardwarezone.com.sg 3.35 out of 5 on 17 votes June 29, 2020, 2:04 am DeviantArt: shinragod's gallery 3.00 out of 5 on 2 votes June 25, 2020, 9:34 pm IsraBox 2.64 out of 5 on 11 votes September 1, 2017, 11:58 am TOP-RATED ARTICLES Le Fana de l’Aviation Hors-Série Collection Classique - Mars 2020 (No. 65) : 1 : 1 March 11, 2020, 8:07 am MapaMap 10.17 Top.SD Polska 2020.Q2 WinCE : 1 : 0 May 22, 2020, 4:15 am MysticArt Now Casting Contestants for 'Top Elf' Season 2 : 1 : 0 May 27, 2020, 12:58 pm Black Belt – April/May 2019 : 1 : 0 May 18, 2019, 11:29 am Sn0Int - Semi-automatic OSINT Framework And Package Manager : 2 : 0 January 27, 2019, 12:44 pm Topps - UEFA Champions League Match Attax 2019/20 (20) - 127-142 - FC Barcelona : 6 : 2 August 30, 2019, 12:00 pm NUVU Magazine Book #8 ft. Sarah Macdonald : 2 : 0 April 17, 2017, 5:51 pm A week in New York City on a $50,000 salary : 1 : 0 January 11, 2017, 12:15 pm Peio Hargouet - Tenor Basque : 1 : 0 November 13, 2018, 6:06 pm SeeU v2 para GTA San Andreas : 2 : 0 April 3, 2018, 11:34 pm HOME LATEST POPULAR TOP RATED TRENDING © 2020 //www.rssing.com ⚙ Privacy